Periplazma
Periplazma je prostor između dvije selektivne permeabilne barijere, tj. biološke membrane, kao što su unutrašnja citoplazmatska membrana i bakterijska spoljašnja membrana kod gram-negativnih bakterija. Gram pozitivne bakterije, striktno uzevši, nemaju periplazmatski prostor jer imaju samo jednu – citoplazmatsku membranu. Region zvani unutrašnja zona zida postoji između citoplazmatske membrane i zrelog ćelijskog zida. Kod Gram-negativnih bakterija, periplazma može činiti i do 40% ukupne ćelijske zapremine, dok je unutrašnja zona zida kod Gram-pozitivnih vrsta drastično manja . Sastav ove zone zida još uvijek nije jasno određen. Iako se, na bazi prijemčivosti Gramove boje, bakterije obično dijele u dvije glavne grupe: gram-pozitivne i gram-negativne, taj klasifikacijski sistem je nesiguran, jer zavisi od najmanje tri distinktna faktora: rezultat bojenja, organizacija ćelijskog omotača, taksonomiska grupa, koji kod nekih bakterijskih vrsta, nisu rdovno jednoznačni. Mada je odgovor bakterija na bojenje po Gramu široko prihvaćen empirijski kriterij, njegova suština je u znatnim razlikama u ultrastrukturi i hemijskom sastavu dva glavna tipa prokariotskih ćelija u prirodi. Oni se međusobno razlikuju po prisustvu ili odsustvu spoljašnje lipidne membrane, što je pouzdanija i suštinska karakteristika bakterijskih ćelija.